Twee susters vas oor baba in puttoiletArgieffoto Twee vroue sal na verwagting Woensdag in die Nkomazi-landdroshof, suid van Komatipoort in Mpumalanga, verskyn in verband met ŉ pasgebore baba wat op Kersdag lewend in ŉ puttoilet in die Masibekela Trust-nedersetting gevind is. Kol. Mtsholi Bhembe, woordvoerder van die polisie, het gesê inwoners in die nedersetting het by die openbare toilette in die nedersetting gehoor hoe ŉ baba huil. Die polisie is ontbied en polisiebeamptes het op ŉ pasgebore baba in een van die puttoilette afgekom. “Die baba is skynbaar daar vir die dood agtergelaat,” het Bhembe gesê. Die polisie se voorlopige ondersoek het hulle na ŉ 23-jarige vrou, wat volgens inwoners swanger was, en haar 32-jarige suster gelei. “Dit het aan die lig gekom dat die 23-jarige vrou se suster haar [Maandagoggend] gehelp het om geboorte te skenk aan ŉ babadogtertjie waarna hulle glo probeer het om van die baba ontslae te raak,” het Bhembe gesê. Hy het gesê die ma is na ŉ hospitaal geneem om medies ondersoek te word, waarna albei vroue in hegtenis geneem is. Die twee vroue sal in die hof verskyn op aanklagte van poging tot moord en verberging van geboorte.